Document ID: 32012D0048

VYKONÁVACIE ROZHODNUTIE KOMISIE
z 26. januára 2012,
ktorým sa predlžuje platnosť rozhodnutia 2009/251/ES, ktorým sa od členských štátov požaduje zabezpečiť, aby sa výrobky s obsahom biocídneho dimetylfumarátu neumiestňovali alebo nesprístupňovali na trhu
[oznámené pod číslom K(2012) 321]
(Text s významom pre EHP)
(2012/48/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 13,
keďže:
(1)
Rozhodnutím Komisie 2009/251/ES (2) sa od členských štátov požaduje zabezpečiť, aby sa výrobky s obsahom biocídneho dimetylfumarátu (ďalej len „DMF“) neumiestňovali na trh, ani na ňom nesprístupňovali.
(2)
Rozhodnutie 2009/251/ES bolo prijaté v súlade s ustanoveniami článku 13 smernice 2001/95/ES, ktorou sa obmedzuje platnosť rozhodnutia na obdobie najviac jedného roka, ale povoľuje sa jeho potvrdenie na ďalšie obdobia, z ktorých ani jedno nepresahuje jeden rok.
(3)
Platnosť rozhodnutia 2009/251/ES bola predĺžená rozhodnutiami Komisie 2010/153/EÚ (3) a 2011/135/EÚ (4), v obidvoch prípadoch o ďalšie obdobie 1 roka. V súčasnosti sa uvažuje, že sa trvalé obmedzenie DMF vo výrobkoch začlení do nariadenia Európskeho parlamentu a Rady (ES) č. 1907/2006 (5). Keďže uvedené opatrenie sa bude týkať rovnakých záležitostí ako rozhodnutie 2009/251/ES, rozhodnutie 2009/251/ES by sa z dôvodu právnej istoty malo uplatňovať do nadobudnutia účinnosti trvalého obmedzenia podľa nariadenia (ES) č. 1907/2006.
(4)
Vzhľadom na doteraz získané skúsenosti a chýbajúce trvalé opatrenie týkajúce sa spotrebiteľských výrobkov s obsahom DMF je potrebné predĺžiť platnosť rozhodnutia 2009/251/ES o ďalších 12 mesiacov.
(5)
Rozhodnutie 2009/251/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 15 smernice 2001/95/ES,
PRIJALA TOTO ROZHODNUTIE:
Článok 1
Článok 4 rozhodnutia 2009/251/ES sa nahrádza takto:
„Článok 4
Obdobie uplatňovania
Toto rozhodnutie sa uplatňuje do nadobudnutia účinnosti nariadenia Komisie, ktorým sa mení a dopĺňa príloha XVII k nariadeniu (ES) č. 1907/2006, pokiaľ ide o DMF, alebo 15. marca 2013, podľa toho, čo nastane skôr.“
Článok 2
Členské štáty prijmú potrebné opatrenia na dosiahnutie súladu s týmto rozhodnutím najneskôr do 15. marca 2012 a uverejnia uvedené opatrenia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 26. januára 2012

Labels: 3
1